Rīgas Natālijas Draudziņas vidusskola

Rīgas Natālijas Draudziņas vidusskola (saīsināti RNDV) ir skolas dibinātājas Natālijas Draudziņas vārdā nosaukta Rīgas vidusskola, kas atrodas Bruņinieku ielā 24a. Skola īsteno dažādas vispārizglītojošā virziena izglītības programmas gan pamatskolā, gan vidusskolā.

 Vēsture 
Par skolas pirmsākumu uzskata 1895. gadu, kad Natālija Draudziņa Rīgā nodibināja privātu četrklasīgu otrās šķiras meiteņu skolu, kas atradās trīsistabu dzīvoklī Krišjāņa Barona un Lāčplēša ielas stūrī, mācības tajā uzsāka 69 meitenes.

Pēc jaunas ēkas uzcelšanas 1910. gadā Ģertrūdes ielā 32 pēc arhitekta Eižena Laubes projekta par Natālijas Draudziņas personīgajiem līdzekļiem, tā tika pārdēvēta par Natālijas Draudziņas ģimnāziju. Pirmā pasaules kara laikā skolu 1915. gadā bija jāevakuē uz Krieviju, taču N. Draudziņa nokārtoja skolas pārcelšanu uz Tērbatu (tagad Tartu). 1918. gada aprīlī Natālija Draudziņa kopā ar savu mācību iestādi atgriezās Latvijā, 1919. gada sākumā skolu nacionalizēja Stučkas valdība. 

Pēc Latvijas okupācijas 1940. gadā skolu nacionalizēja un 1941. gadā Draudziņu atbrīvoja no skolas direktores amata, tomēr saglabāja "goda direktrises" titulu un dzīvokli skolas ēkā. Pēc Otrā pasaules kara 1945. gadā skolu pārdēvēja par Rīgas Natālijas Draudziņas 7. vidusskolu.

1974/75.gadā  7.vidusskolu pārvietoja uz Bruņinieku ielu 24a. Natālijas Draudziņas vārdu tā atguva pateicoties skolas absolventu salidojuma dalībnieku vēstulei akadēmiķim  Stradiņam.

Bruņinieku ielā 24a 1982. gadā uzbūvēja skolas sporta kompleksu ar diviem peldbaseiniem. 1991. gadā skola atguva ģimnāzijas vārdu.

Latvijas skolu reformas gaitā 2011. gadā Natālijas Draudziņas ģimnāziju apvienoja ar Rīgas 99. vidusskolu un nosauca par Rīgas Natālijas Draudziņas vidusskolu. 2013. gadā tai pievienoja Rīgas Centra sākumskolu Tērbatas ielā 69.Rīgas Natālijas Draudziņas vidusskolas mājas lapa

 Darbības rezultāti 
2024. gadā publicētajā Latvijas skolu reitingā pēc skolēnu iegūtajiem rezultātiem vidusskolas centralizētajos eksāmenos Rīgas Natālijas Draudziņas vidusskola pilsētu vidusskolu grupā ieņēma 40. vietu.Draudzīgā Aicinājuma fonda Skolu reitings

 Incidenti 
2020. gada oktobrī, pēc skolotāju dienas ekskursijas, skolā notika masveidīga inficēšanās (104 inficētie līdz 16. oktobrim) ar koronavīrusu, kļūstot tobrīd par Latvijas epidēmijas 2. viļņa vienu no lielākajiem slimības perēkļiem.Jauns.lv. Skolotāja no Natālijas Draudziņas vidusskolas, kura arī brauca ekskursijā: "Es visu vārdā lūdzu piedošanu"

2025. gada 10. oktobrī lsm.lv publicēja sarunas ar skolēnu un skolotāju pārstāvjiem, kuri bija neapmierināti ar, viņuprāt, haotisko un netaisnīgo skolas vadības stilu. Skolas direktors Māris Zāģeris sākotnēji no intervijas atteicās, bet vēlāk noliedza apsūdzības.Natālijas Draudziņas vidusskolā vadības dēļ aiziet daudz skolotāju, atbildīgais departaments nogaida lsm.lv 2025. gada 10. oktobrī 18. oktobrī TVNET publicēja rakstu sakarā ar šo situāciju, kurā atklājās fakts, ka direktors esot publiski sekojis kontam "Putin_fanclub_". Šis pavērsiens rosināja Rīgas Domes izglītības kultūras un sporta departamentu vērsties Izglītības valsts kvalitātes dienestā ar lūgumu veikt ātrāku skolas direktora izvērtēšanu. 27. oktobrī direktors Māris Zāģeris platformā "e-klase" paziņoja, ka atkāpsies no amata un pēdējā darba diena būs 2025. gada 31. oktobris. Par direktora pienākumu izpildītāju nozīmēja Rīgas Centra Humanitārās vidusskolas direktori Inetu Rudzīti.

 Skolas ēkas 
Skolas ēku bloks Bruņinieku ielā 24a sastāv no vairākām ēkām. Senākā no tām celta 1910. gadā pēc Rīgas pilsētas arhitekta Reinholda Šmēlinga projekta un ir iekļauta arhitektūras pieminekļu sarakstā. Fasāžu arhitektoniskajā apdarē izmantoti gotiski motīvi. Abi pārējie korpusi būvēti 1970. un 1980. gadā.Natālijas Draudziņas ģimnāziju plāno atjaunot par četriem miljoniem latu Diena 2010. gada 25. oktobrī Ēkas paplašinājuma (arhitekts Edgars Šēnbergs) primitīvās fasādes novirzi no apbūves līnijas gar Krišjāņa Barona ielu diktējušas administratīvi birokrātiskas prasības celtniecībā izmantot vienīgi saliekamās taisnstūra būvdetaļas. Veiksmīgāks ir apjomu kompozīcijā uzirdinātais paplašinājuma spārns gar Tērbatas ielu.Rīgas Natālijas Draudziņas vidusskola

Skolu ēku komplekss ir sadalīts korpusos: 1910. gadā celtā ēka ir B korpuss, 1970. gadā celtā ēka gar Kr. Barona ielu — A, bet 1980. gadā celtā ēka gar Tērbatas ielu — C korpuss; savukārt Sporta kompleksa ēka — D korpuss.

2016. gadā Rīgas Natālijas Draudziņas vidusskolā sāka ēku otrās kārtas atjaunošanas darbus, kuri tika tikai daļēji pabeigti.

2025. gadā Rīgas pašvaldība nolēma piešķirt 250 000 eiro skolas pagalma daļas pielāgošanai āra aktivitātēm.

 Skolas direktori 
 Natālija Draudziņa, 1895-1940
 Vasilijs Balodis, 1941-1944
 Andrejs Stūrsteps, 1944-1948
 Eleonora Puķudruva, 1948-1956
 Erna Eglova, 1956-1957
 Kārlis Priedītis, 1957-1966
 Maija Kalnarāja, 1966-1973
 Antons Rudzis, 1973-1979
 Gunvaldis Gudermanis, 1979-1981
 Irēna Bitlere, 1981-1990
 Māris Sika, 1990-2011
 Pēteris Ševčenko, 2011-2024
 Māris Zāģeris, 2024-2025
 p.i Ineta Rudzīte, 2025-2026
 p.i Kitija Umbraško, 2026-

 Skolā mācījušies 
 Laura Anteina, valsts darbiniece
 Ivars Auziņš, aktieris un uzņēmējs
 Ērika Bērziņa, dzejniece, literatūrkritiķe
 Aleksandrs Cauņa, futbolists
 Lelde Ceriņa, TV raidījumu un pasākumu vadītāja
 Lelde Dreimane, aktrise un modele
 Jānis Dombrava, politiķis, Saeimas deputāts
 Andris Freidenfelds, dziedātājs, radio raidījumu un pasākumu vadītājs
 Nora Ikstena, rakstniece un kultūras darbiniece
 Kristaps Janičenoks, basketbolists
 Lāsma Jēkabsone, basketboliste
 Emīls Kivlenieks, aktieris un dziedātājs
 Viesturs Kleinbergs, Rīgas domes priekšsēdētājs
 Jānis Kļaviņš, motosportists, TV un radio raidījumu veidotājs un dabas pētnieks
 Zinaīda Lazda, rakstniece
 Marta Levinska, volejboliste
 Liāna Langa, dzejniece un publiciste
 Linda Liepiņa, politiķe, Saeimas deputāte
 Miks Lipsbergs, hokejists
 Mirdza Martinsone, aktrise
 Inguna Minusa, pludmales volejboliste
 Valters Osis, mūziķis
 Reinis Ošenieks, sporta žurnālists
 Ieva Puķe, aktrise
 Ansis Pūpols, politiķis un kino producents
 Edvards Ratnieks, politiķis un Latvijas Studentu apvienības prezidents (2010—2013)
 Linda Samsonova, Latvijas Radio raidījumu un pasākumu vadītāja
 Ilze Skudra, TV laika ziņu moderatore
 Velta Skurstene, aktrise
 Roberts Štelmahers, basketbolists, basketbola treneris
 Līga Šurkusa, basketboliste
 Aidis Tomsons, Latvijas Radio žurnālists
 Inese Vaikule, radio un TV žurnāliste
 Guntis Valneris, pasaules un Eiropas čempions dambretē
 Emīlija Viesture, aktrise
 Artūrs Vītiņš, basketbolists.

 Atsauces 

Kategorija:Vidusskolas Rīgā